VENDIM 
Nr. 30, datë 31.3.2014

PËR LICENCIMIN E SHOQËRISË “AYEN ELEKTRIK TRADING” SHA NË AKTIVITETIN E FURNIZUESIT TË KUALIFIKUAR TË ENERGJISË ELEKTRIKE

Në mbështetje të nenit 3, pika 31, nenit 8, pika 2,  germa “a”;  nenit 9 dhe nenit 45, pika “4”; nenit 48,  pika 2, të ligjit nr. 9072, datë 22.5.2003 “Për sektorin e energjisë elektrike”,  të ndryshuar,  në zbatim të nenit 4, pika 1, germa “f”;  nenit 5, pika 1, germa “f”; nenit 12; nenit 13; nenit 14 pika 1, germa “f” të rregullores “Për procedurat e licencimit, modifikimit, transferimit të plotë/të pjesshëm dhe rinovimit të licencave”, të miratuar me vendimin e Bordit të Komisionerëve nr.108,  datë  9.9.2008, Bordi i Komisionerëve i Entit Rregullator të Energjisë (ERE), në mbledhjen e tij të datës  31.3.2014, pasi shqyrtoi aplikimin e paraqitur nga shoqëria “Ayen Elektrik Trading” sh.a., si dhe relacionin e Drejtorisë së Licencimit dhe të Monitorimit të Tregut dhe Drejtorisë Juridike dhe të Mbrojtjes së Konsumatorit mbi licencimin në aktivitetin e furnizuesit të kualifikuar të energjisë elektrike,
konstatoi se:
Aplikimi i shoqërisë “Ayen Elektrik Trading “ sh.a., plotëson kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë:  
- Formati i aplikimit (neni 9, pika 1) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte.
- Dokumentacioni financiar dhe fiskal (neni 9, pika 3) është paraqitur dhe plotësuar në mënyrë korrekte.
- Dokumentacioni teknik (neni 9, pika 4.9 germat “a”, “b” dhe “c”) është paraqitur dhe plotësuar në mënyrë korrekte.
Për gjithë sa më sipër cituar, Bordi i Komisionerëve të ERE-s  

VENDOSI:

1. Të licencojë shoqërinë “Ayen Elektrik Trading” sh.a. në aktivitetin e furnizuesit të kualifikuar të energjisë elektrike, me një afat 5-vjeçar.  
2. Ngarkohet Drejtoria e Licencimit dhe Monitorimit të Tregut të njoftojë aplikuesin për vendimin e Bordit të Komisionerëve  të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

